આ વખતે ડેશકેમ્પે જ હિંમતભર્યો નિર્ણય લઈને પાવાર્ડને રાઇટમાં અને હર્નાન્ડિઝને લેફ્ટમાં રાખીને પ્રારંભ કર્યો હતો. બંનેની વય 22-22 વર્ષની છે અને બંને મળીને માંડ 20 ઇન્ટરનેશનલ મેચ રમ્યા છે પરંતુ અત્યાર સુધીમાં તેમણે ભવ્ય રમત દાખવી છે. બીજી તરફ બેલ્જિયમમાં ખેલાડીઓની અંગત ક્ષમતાને ટીમવર્કમાં પરિવર્તિત કરવાની રોબર્ટો માર્ટિનેઝની ક્ષમતા સામે શંકા સેવવામાં આવી રહી છે. ઓગસ્ટ 2016માં માર્ટિનેઝના આગમનને પ્રશંસકોએ આવકારી લીધું હતું. તેના કાર્યકાળના પ્રારંભે જ બેલ્જિયમની ટીમ સ્પેન સામે ઘરઆંગણે રમાયેલી મેચમાં 2-0થી હારી ગઈ હતી પરંતુ ત્યાર પછી બેલ્જિયમની ટીમ સતત 23 મેચથી અજેય રહી છે. આ દરમિયાન ટીમે 78 ગોલ કર્યા છે. માત્ર એક જ મેચ એવી હતી જેમાં ટીમ એકેય ગોલ કરી શકી ન હતી.